ນາຍຍົກ​​ໃໝ່ ອອສ​ເຕຣ​ເລຍ ຢ້ຽມ​ຢາມ ອິນ​ໂດ​ເນ​ເຊຍ
ທ່ານ Abbot ​ເລີ້ມ​ການ​ຢ້ຽມຢາມ​​ກຸງ Jakarta ​ດ້ວຍ​ການວາງພວງ​ມາ​ລາ ທີ່ປາ​ຊ້າ​ແຫ່ງ​ຊາດ​ ​ເພື່ອ​ໃຫ້​ກຽດ ​ແກ່​ວີລະ​ບຸລຸດ​ ສົງຄາມ​ອິນ​ໂດ​ເນ​ເຊຍ.
ທ່ານ Tony Abbott ນາຍຍົກລັດຖະມົນຕີໃໝ່ ອອສເຕຣເລຍ ໄດ້ເດີນທາງໄປຮອດສູ່ອິນໂດເນເຊຍໃນວັນຈັນມື້ນີ້ ເພື່ອທຳ ການຢ້ຽມຢາມ ທີ່ເບິ່ງຄືວ່າຈະຄອບງຳໂດຍນະໂຍບາຍທີ່ເຂັ້ມ ງວດວ່າດ້ວຍພວກຫາທາງຂໍລີ້ໄພຂອງທ່ານນັ້ນ ທ່ານ Abbot ເລີ້ມການຢ້ຽມຢາມຂອງທ່ານທີ່ກຸງ Jakarta  ດ້ວຍ ການວາງພວງມາລາທີ່ປາຊ້າແຫ່ງຊາດແຫ່ງນຶ່ງເພື່ອໃຫ້ກຽດແກ່ວີ ລະບຸລຸດສົງຄາມອິນໂດເນເຊຍ ໃນເວລາບໍ່ເທົ່າໃດຊົ່ວໂມງກ່ອນ ການພົບປະກັບປະທານາທິບໍດີ Susil Bambang Yudhoyono ທີ່ມີໝາຍກຳນົດໄວ້ກ່ອນໜ້ານັ້ນ ການພົບປະລະຫວ່າງຜູ້ນຳທັງສອງ ມີຂຶ້ນໃນເວລາຫລາຍມື້ ຫລັງຈາກພວກຫາທາງຂໍລີ້ໄພຢ່າງໜ້ອຍ 36 ຄົນເສຍຊີວິດ ເວລາເຮືອຂອງພວກເຂົາເຈົ້າຫລົ້ມຢູ່ໃນນ່ານນ້ຳນອກ ຝັ່ງທະເລເກາະຂອງອິນໂດເນເຊຍນັ້ນ ຜູ້ນຳໃໝ່ຂອງອອສເຕຣເລຍ ໄດ້ຊະນະການ ເລືອກຕັ້ງແຫ່ງຊາດໃນຕົ້ນເດືອນນີ້ ທີ່ໄດ້ໃຫ້ຄຳໝັ້ນສັນຍາໄວ້ວ່າຈະຢຸດການລັ່ງໄຫລ ເຂົ້າມາຢ່າງບໍ່ຢຸດຢ່ອນທາງເຮືອຂອງພວກຊອກຫາທາງຂໍລີ້ໄພຈາກອິນໂດເນເຊຍໄປ ຫາອອສເຕຣເລຍນັ້ນ ພາຍໃຕ້ນະໂຍບາຍໃໝ່ ໄດ້ມີການສັ່ງໃຫ້ພວກກອງທັບເຮືອຂອງອອສເຕຣເລຍ ປ້ອງ ກັນບໍ່ໃຫ້ເຮືອພວກຫາທາງຂໍລີ້ໄພເຫລົ່ານີ້ເຂົ້າໄປເຖິງຝັ່ງແລະສົ່ງພວກເຂົາເຈົ້າກັບຄືນ ໄປ ເວລາໃດຫາກເປັນໄປໄດ້ ນະໂຍບາຍດັ່ງກ່າວໄດ້ສ້າງຄວາມໂມໂຫໂທໂສໃຫ້ແກ່ ລັດຖະບານກຸງຢາກາກຕ້າ ໂດຍເຕືອນວ່າ ການກະທຳຂອງອອສເຕຣເລຍນີ້ ລະເມີດ ອະທິປະໄຕຂອງອິນໂດເນເຊຍ